รัฐบาลไทย-ข่าวทำเนียบรัฐบาล-สธ.พร้อมดูแลสุขภาพประชาชนช่วงหน้าหนาว
วันพฤหัสบดีที่ 2 พฤศจิกายน 2560
สธ.พร้อมดูแลสุขภาพประชาชนช่วงหน้าหนาว
กระทรวงสาธารณสุข ให้สํานักงานสาธารณสุขจังหวัด และโรงพยาบาลในสังกัดทุกแห่ง เตรียมความพร้อมดูแลสุขภาพประชาชนเฝ้าระวังโรคที่พบบ่อยในฤดูหนาว อาทิ ไข้หวัดใหญ่ มือเท้าปาก โรคอุจจาระร่วงจากไวรัสในเด็ก รวมทั้งโรคที่มากับน้ําท่วม แนะนําดูแลตนเองด้วยสมุนไพรไทย
กระทรวงสาธารณสุข ให้สํานักงานสาธารณสุขจังหวัด และโรงพยาบาลในสังกัดทุกแห่ง เตรียมความพร้อมดูแลสุขภาพประชาชนเฝ้าระวังโรคที่พบบ่อยในฤดูหนาว อาทิ ไข้หวัดใหญ่ มือเท้าปาก โรคอุจจาระร่วงจากไวรัสในเด็ก รวมทั้งโรคที่มากับน้ําท่วม แนะนําดูแลตนเองด้วยสมุนไพรไทย
วันนี้ (2 พฤศจิกายน 2560) ที่กระทรวงสาธารณสุข จ.นนทบุรีศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข พร้อมด้วยนายแพทย์เจษฎา โชคดํารงสุข ปลัดกระทรวงสาธารณสุข และอธิบดี ร่วมกันแถลงข่าว “การดูแลสุขภาพประชาชนช่วงฤดูหนาว”ว่า ขณะนี้ประเทศไทยสภาพอากาศมีการเปลี่ยนแปลง เริ่มเข้าสู่ฤดูหนาว หลายพื้นที่มีอากาศหนาวเย็น โดยเฉพาะพื้นที่ที่เป็นภูเขาสูงและป่าไม้ ประชาชนนิยมเดินทางไปท่องเที่ยวขณะเดียวกันบางพื้นที่ในภาคใต้มีฝนตกหนัก น้ําท่วม น้ําป่าไหลหลาก ทําให้มีโอกาสเกิดโรคติดต่อหลายชนิดเพิ่มขึ้น
กระทรวงสาธารณสุข ได้ให้สํานักงานสาธารณสุขจังหวัด และโรงพยาบาลในสังกัดทุกแห่งเตรียมความพร้อมดูแลสุขภาพประชาชนเฝ้าระวังโรคที่พบบ่อยในฤดูหนาว อาทิ ไข้หวัดใหญ่ มือเท้าปาก โรคอุจจาระร่วงจากไวรัสในเด็ก รวมทั้งโรคที่มากับน้ําท่วม เช่น โรคฉี่หนูนอกจากนี้ ในวันศุกร์ที่ 3 พฤศจิกายนนี้ เป็นวันลอยกระทงอันตรายที่พบบ่อยคือการบาดเจ็บจากการจราจร การเล่นพลุ ประทัด และการจมน้ําเสียชีวิตของเด็กและเยาวชน ซึ่งพบสูงสุดในรอบปีโดยเร่งประชาสัมพันธ์เผยแพร่ความรู้แก่ประชาชนในการดูแลสุขภาพเพื่อลดโอกาสเจ็บป่วยด้วยโรคติดต่อและภัยสุขภาพที่มีแนวโน้มเพิ่มขึ้นในช่วงนี้
ด้านนายแพทย์เจษฎา โชคดํารงสุข ปลัดกระทรวงสาธารณสุข กล่าวว่า ได้กําชับให้สํานักงานสาธารณสุข ให้ความสําคัญกับการเฝ้าระวัง ป้องกันควบคุมโรคที่พบผู้ป่วยเพิ่มขึ้นจากสภาพอากาศที่หนาวเย็น เช่น ไข้หวัดใหญ่ โรคมือเท้าปากหากเกิดโรคจะมีทีมสอบสวนโรคเคลื่อนที่เร็วลงพื้นที่ดําเนินการควบคุมโรคให้อยู่ในวงจํากัด สําหรับสถานบริการสาธารณสุขในพื้นที่เสี่ยงภัยหนาวและอุทกภัย ให้เตรียมยา เวชภัณฑ์ ให้เพียงพอในการบริการประชาชน รวมทั้งส่งทีมหมอครอบครัวออกเยี่ยมบ้านกลุ่มเสี่ยงมีอาการรุนแรง ได้แก่ ผู้ป่วยติดบ้านติดเตียง ผู้ป่วยโรคเรื้อรัง ผู้สูงอายุ เด็กอายุต่ํากว่า 2 ปี หญิงตั้งครรภ์ ให้ได้รับการดูแลอย่างใกล้ชิด
ในการดูแลสุขภาพเพื่อป้องกันการเจ็บป่วยจากโรคที่พบบ่อยในช่วงหน้าหนาวนี้ ขอให้ประชาชนดูแลร่างกายให้อบอุ่น รับประทานอาหารที่มีประโยชน์ ออกกําลังกายอย่างเหมาะสม ไม่ดื่มเหล้าแก้หนาว หลีกเลี่ยงการอยู่ในที่แออัด หากเป็นหวัด ให้นอนพักอยู่ที่บ้าน สวมหน้ากากอนามัย ล้างมือบ่อยๆ เพื่อป้องกันการแพร่กระจายของเชื้อโรค มีไข้สูง กินยาลดไข้แล้วไม่ดีขึ้นภายใน 2 วันให้พบแพทย์ สําหรับให้รีบพบแพทย์รับการรักษาทันที ป้องกันภาวะแทรกซ้อนเช่นปอดบวม
สําหรับเทศกาลลอยกระทงให้หน่วยงานในสังกัดจัดระบบการแพทย์ฉุกเฉินร่วมกับหน่วยงานที่เกี่ยวข้องตามความเหมาะสมกับบริบทของพื้นที่เตรียมหน่วยแพทย์ปฏิบัติการรองรับผู้บาดเจ็บหากเกิดอุบัติเหตุหมู่หรืออุบัติเหตุที่รุนแรงขอให้ประชาชนระมัดระวังดูแลเด็กอย่างใกล้ชิด เพื่อป้องกันการจมน้ํา และการบาดเจ็บจากการเล่นพลุ ประทัด และดอกไม้ไฟที่พบสูงในช่วงเทศกาลนี้
นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า กรมควบคุมโรคได้ออกประกาศเรื่อง การป้องกันโรคและภัยสุขภาพที่เกิดขึ้นในช่วงฤดูหนาวของประเทศไทย โดยสถานการณ์โรคที่พบบ่อยของสํานักระบาดวิทยา พบว่าฤดูหนาวที่ผ่านมาตั้งแต่พฤศจิกายน 2559 – กุมภาพันธ์ 2560 พบผู้ป่วยไข้หวัดใหญ่ 51,231 ราย โรคมือเท้าปากในเด็ก 14,454 ราย สําหรับในปี 2560 ข้อมูลล่าสุดเมื่อวันที่ 30 ตุลาคม 2560 พบผู้ป่วยไข้หวัดใหญ่ 165,851 ราย เสียชีวิต 43 ราย โรคมือ เท้า ปาก 34,346 ราย เสียชีวิต 3 ราย และโรคอุจจาระร่วงในเด็กอายุต่ํากว่า 5 ปี195,090ราย ไม่มีรายงานผู้เสียชีวิต ซึ่งจากการสํารวจพบว่าร้อยละ 40-50 เป็นการติดเชื้อโรตาไวรัสและมีแนวโน้มพบมากขึ้นในช่วงฤดูหนาว โดยสํานักงานป้องกันควบคุมโรคทั้ง 12 เขตสุขภาพ ได้จัดทีมตระหนักรู้สถานการณ์(Situation Awareness Team : SAT)ติดตามเฝ้าระวังสถานการณ์ และออกสอบสวนโรคร่วมกับสํานักงานสาธารณสุขจังหวัดในกรณีที่พบผู้ป่วยเป็นกลุ่มก้อน
สําหรับภัยสุขภาพที่ต้องเฝ้าระวังเป็นพิเศษในหน้าหนาวคือ อุบัติเหตุจากการจราจรในพื้นที่หมอกน้ําค้าง หรือหมอกหนาบดบังทัศนวิสัยในการขับขี่ยานพาหนะ อาจเกิดอุบัติเหตุได้ง่ายรวมทั้งภัยจากการใช้เครื่องทําน้ําอุ่นระบบแก๊สที่อาจมีใช้ในที่พักบางแห่งในแหล่งท่องเที่ยวซึ่งจะเผาไหม้ออกซิเจนเพื่อทําความร้อน ผลิตคาร์บอนไดออกไซด์และคาร์บอนมอนอกไซด์ออกมา เมื่อสูดดมเข้าไปจะทําให้เม็ดเลือดแดงจับออกซิเจนได้น้อยลง ร่างกายขาดออกซิเจนทําให้มีอาการวิงเวียนศีรษะ ปวดศีรษะ มึนงง หน้ามืด หายใจลําบาก คลื่นไส้ อาเจียน ซึม หมดสติ และเสียชีวิตได้ จึงควรตรวจสอบคุณภาพ มาตรฐาน และการบํารุงรักษาเครื่องทําน้ําอุ่นที่ใช้ระบบแก๊ส และจัดให้มีช่องหรือพัดลมระบายอากาศที่เหมาะสมและได้มาตรฐาน
นายแพทย์เกียรติภูมิ วงศ์รจิต อธิบดีกรมการแพทย์แผนไทยและการแพทย์ทางเลือกกล่าวว่า การดูแลสุขภาพในช่วงหน้าหนาวตามหลักการแพทย์แผนไทย ประชาชนสามารถนําภูมิปัญญาไทยและสมุนไพรไทย มาใช้ด้วยตนเองอย่างง่ายๆ เช่น รับประทานอาหารรสเผ็ดร้อน ซึ่งจะช่วยสร้างความอบอุ่นแก่ร่างกายเช่นแกงส้มผักรวม แกงส้มดอกแค ต้มยํา เพิ่มผักต่าง ๆ จําพวกมะเขือเทศ ยอดมะกอก ยอดมะม่วงหิมพานต์ ยอดมะขาม ยอดกระเจี๊ยบแดง มะละกอ มะเขือขื่น มะเขือพวง ขมิ้นขาว ขมิ้นชัน ผักชีฝรั่ง ผักชีหอม ผักชีลาว โหระพา ผักตั้งโอ๋ ตะลิงปลิง มะรุม และผลไม้รสเปรี้ยว มะนาว มะเฟือง มะไฟ สับปะรด ลางสาด มะม่วงดิบ กระท้อน ระกํา มะยม มะเม่า ซึ่งผักและผลไม้ที่มีวิตามินซีสูงจะช่วยต้านหวัด ขับเสมหะได้ดี รวมทั้งดื่มน้ําสมุนไพรเช่น น้ํากระเจี๊ยบที่ช่วยสร้างความอบอุ่นแก่ร่างกาย หลีกเลี่ยงอาหารรสเย็น รสหวาน รสมัน และรสเค็ม เพราะอาจทําให้มีเสมหะมาก
นอกจากนี้ ผู้สูงอายุ หรือผู้ที่มีร่างกายผอม ไขมันน้อย อาจมีปัญหาเรื่องผิวหนังแห้ง แตก ทําให้คันหรือติดเชื้อได้ง่าย ควรใช้สบู่ ครีมหรือสมุนไพรที่มีสรรพคุณรักษาผิวให้ชุ่มชื้น เช่น ชะเอม เทศ ชะเอมไทย เปลือกกล้วยหอม ขมิ้นอ้อย ขมิ้นชัน ว่านนางคํา เป็นต้น ควรใช้สบู่อ่อน ๆ และใช้ครีมโลชั่นหรือน้ํามันงา น้ํามันมะพร้าวทาผิวหลังอาบน้ํา
**************************************2 พฤศจิกายน 2560​